朱明洞天
作者：陳元晉
朝代：宋

paragraphs: 南來大艑凌空浮，卸帆試畧羅浮秋。
胸中無機神仙喜，筆底光怪山靈愁。
山泉夜作糟床滴，風松閃冉青旗色。
招我三啜玻璃觥，峯頭飛上八千尺。
星微月壯海茫茫，蓬萊仙袂遥相望。
銅龍夜吼風霧香，石橋跨空河漢長。
千巖笙籟奏清曲，萬樹醴露如天漿。
金鴉海底初刷翮，雲擁扶桑一枝出。
羣仙拍手嘆絕奇，坐中相顧屬誰筆。
阿翁曾是夾日飛，公孫請賦五色日。